Euroopan talous- ja sosiaalikomitean lausunto aiheesta "Ehdotus neuvoston direktiiviksi jﾤsenvaltioissa sĳaitseviin emo- ja tytäryhtiöihin sovellettavasta yhteisestä verojärjestelmästä annetun direktiivin 90/435/ETY muuttamisesta" (KOM(2003) 462 lopullinen – 2003/0179 (CNS))



Virallinen lehti nro C 032 , 05/02/2004 s. 0118 - 0119



Euroopan talous- ja sosiaalikomitean lausunto aiheesta "Ehdotus neuvoston direktiiviksi jäsenvaltioissa sijaitseviin emo- ja tytäryhtiöihin sovellettavasta yhteisestä verojärjestelmästä annetun direktiivin 90/435/ETY muuttamisesta" (KOM(2003) 462 lopullinen - 2003/0179 (CNS)) (2004/C 32/25) Euroopan unionin neuvosto päätti 5. syyskuuta 2003 Euroopan yhteisön perustamissopimuksen 262 artiklan nojalla pyytää Euroopan talous- ja sosiaalikomitean lausunnon edellä mainitusta ehdotuksesta. Asian kiireellisyyden vuoksi Euroopan talous- ja sosiaalikomitea nimesi 29. ja 30. lokakuuta 2003 pitämässään 403. täysistunnossa (lokakuun 29. päivän kokouksessa) yleisesittelijäksi Renata Polverinin ja hyväksyi yksimielisesti seuraavan lausunnon. 1. Taustaa 1.1. Direktiivin 90/435/ETY myötä otettiin käyttöön osinkojen maksua ja muuta voiton jakamista koskevat yhteiset säännöt. Tavoitteena oli poistaa ainakin osittain kaksin- tai monikertainen juridinen ja taloudellinen rasitus, joka kohdistuu tytäryhtiön jakamaan voittoon siinä jäsenvaltiossa, jossa emoyhtiön kotipaikka sijaitsee. 1.2. Direktiivin täytäntöönpanosta saatu kokemus on osoittanut, että vuonna 1990 annettua alkuperäistä direktiiviä on tarpeen muuttaa. 1.3. Komissio laatikin jäsenvaltioiden yritysverotusta selvittävän tutkimuksen pohjalta tässä käsiteltävän ehdotuksen direktiivin muuttamiseksi päätavoitteenaan laajentaa direktiivistä hyötyvien joukkoa. 2. Yleistä 2.1. ETSK katsoo jo unionin tulevan laajentumisenkin vuoksi, että verotukseen liittyvien esteiden tehokas poistaminen edellyttää jäsenvaltioiden lainsäädäntöjen harmonisoinnin jatkamista. 2.2. Markkinoiden maailmanlaajuistumisen sekä uuden teknologian ja sähköisen kaupankäynnin leviämisen tähden on välttämätöntä päästä eroon tehottomuudesta, joka estää sisämarkkinoiden tarjoamien etujen täyden hyödyntämisen unionissa sekä heikentää Lissabonissa asetettujen tavoitteiden vastaisesti kilpailukykyä ja hyvinvointia. 2.3. ETSK kannattaa emo- ja tytäryhtiöitä koskevan direktiivin muuttamiseen tähtäävän ehdotuksen tausta-ajatusta, eli yhtä useammassa unionin jäsenvaltiossa toimivien yritysryhmittymien vakiinnuttamista.Samaan tavoitteeseen voidaan pyrkiä joko poistamalla kaksin- tai monikertainen juridinen ja taloudellinen rasitus, joka kohdistuu tytäryhtiön jakamaan voittoon siinä jäsenvaltiossa, jossa emoyhtiön tai sen pysyvä toimipaikka sijaitsee, tai keventämällä rasitusta. 2.4. Lisäksi komitea pitää tervetulleena direktiivin laajentamista tähän asti sen ulkopuolelle jääneisiin oikeushenkilöihin, joihin kuuluvat osuuskunnat, keskinäiset vakuutusyhtiöt, tietyt muuhun kuin pääomaan perustuvat yhtiöt ja säästöpankit. 2.5. Erityisesti säästöpankkien ja keskinäisten yhtiöiden liittäminen emo- ja tytäryhtiöitä koskevasta direktiivistä hyötyvien piiriin helpottaa myös pankki- ja vakuutusalalla unionin yhteismarkkinoilla toimivien ryhmien vakiinnuttamista. 2.6. Lienee kuitenkin paikallaan arvioida muutamien ennakoinnin vuoksi hahmoteltujen tapausten myötä ilmennyttä mahdollisuutta laajentaa (ainoastaan voittojen verovapauden osalta) emo- ja tytäryhtiöitä koskevan direktiivin etuuksia riippumatta siitä, onko kyseessä emoyhtiön ja tytäryhtiön suhde. 3. Erityistä 3.1. 1 artiklan 1 kohta: Pysyvä toimipaikka 3.1.1. Direktiivin 1 artiklaan esitetyn muutoksen tavoitteena on selventää sitä, että jäsenvaltion, jossa yrityksen pysyvä toimipaikka sijaitsee, on myönnettävä direktiivin mukaiset etuudet, kun kyseinen pysyvä toimipaikka saa jaettuja voittoja ja mikäli emo- ja tytäryhtiöitä koskevassa direktiivissä säädetyt edellytykset täyttyvät. 3.1.2. Direktiivin 4 artiklan 1 kohdan muutos velvoittaa jäsenvaltiota, jossa pysyvä toimipaikka sijaitsee, sekä voittoja vastaanottavan emoyhtiön jäsenvaltiota - olemaan verottamatta jaettua voittoa tai - mikäli voitto on verotettavaa, valtuuttamaan emoyhtiö ja pysyvä toimipaikka vähentämään maksettavan veron määrästä osuus, jonka tytäryhtiö tai mikä tahansa alatytäryhtiö on maksanut voittoon liittyvästä yhtiöverosta, mutta kuitenkin enintään vastaavan veromäärän verran. 3.1.3. Emo- ja tytäryhtiöitä koskevan direktiivin laajentaminen sellaisiin mahdollisiin tilanteisiin, joissa emoyrityksen pysyvä toimipaikka saa voittoa tytäryhtiöltä, edellyttää yritysryhmien verosuunnittelun yhteydessä mahdollisesti hahmoteltavien erilaisten "kolmikantajärjestelyjen" pohtimista. 3.1.4. Direktiiviin ehdotetun muutoksen sanamuoto mahdollistaa sen, että direktiivistä on hyötyä tapauksessa, jossa emo- ja tytäryhtiö ovat verotuksen vuoksi eri jäsenvaltiossa ja jaetut osingot maksetaan emoyhtiön pysyvälle toimipaikalle, joka sijaitsee toisessa jäsenvaltiossa. 3.1.4.1. Samalla direktiiviä voidaan soveltaa myös tilanteessa, jossa emoyhtiö ja tytäryhtiö sijaitsevat eri jäsenvaltioissa ja osinkoja maksetaan tytäryhtiön kanssa samassa jäsenvaltiossa sijaitsevalle pysyvälle toimipaikalle. 3.1.5. Tässä käsiteltävää direktiiviä voidaan osittain soveltaa myös silloin, kun emo- ja tytäryhtiöt sijaitsevat eri jäsenvaltioissa ja pysyvä toimipaikka yhteisön ulkopuolisessa maassa. Esitettyjen muutosten mukaan tällaisessa tapauksessa se jäsenvaltio, jossa tytäryhtiö sijaitsee, ei pidätä osingoista veroa (ks. direktiivin 5 artikla), kun taas sen lainkäyttäjän, joka toimivaltaan kuuluvalla alueella pysyvä toimipaikka sijaitsee, ei pitäisi soveltaa direktiivissä säädettyä menettelyä. Se jäsenvaltio, jossa emoyhtiö sijaitsee, voi tässä käsiteltävän direktiivin 4 artiklan 1 kohdan uuden muotoilun perusteella joko jättää verottamatta tytäryhtiön voiton tai vähentää sille määrätyn veron määrästä osuus, joka on maksettu voittoon liittyvästä yhtiöverosta, mutta joka ei kuitenkaan saa ylittää vastaavaa veromäärää. 3.1.6. Erityistä huomiota on kiinnitettävä siihen, että direktiiviä voidaan käyttää väärin tilanteessa, jossa sekä emo- että tytäryhtiö sijaitsevat samassa jäsenvaltiossa, mutta pysyvä toimipaikka toisessa jäsenvaltiossa. Tämän vuoksi direktiivin 3 artiklan 1 kohtaa, jossa säädetään, että tytäryhtiön verotuksellinen kotipaikka ei saa olla samassa jäsenvaltiossa kuin emoyhtiöllä, ei tulisi panna täytäntöön. 3.1.6.1. Kyseisen erityistilanteen varalle olisi kuitenkin paikallaan täsmennys, jossa viitattaisiin myös mahdolliseen ristiriitaan syrjimättömyysperiaatteen kanssa. Näiltä osin viitataan "Yleistä" -kohdassa esitettyihin näkemyksiin. 3.2. 1 artiklan 2 kohta: Emo- ja tytäryhtiöitä koskevasta direktiivistä hyötyvien joukon laajentaminen 3.2.1. Direktiivin tarjoamien etuuksien laajentamiseksi esitetään vähimmäisomistuskynnyksen (jonka perusteella yhtiötä voidaan pitää emoyhtiönä ja toista yhtiötä sen tytäryhtiönä) alentamista 25:stä 10 prosenttiin. 3.2.2. Komitea pitää myönteisenä myös sitä, että vähimmäisomistuskynnyksen alentaminen laajentaa direktiivin 90/435/ETY tarjoamista veroeduista hyötyvien joukkoa niillä, jotka eivät tähän asti ole ylittäneet 25 prosenttiin asetettua vähimmäisomistuskynnystä. Bryssel 29. lokakuuta 2003. Euroopan talous- ja sosiaalikomitean puheenjohtaja Roger Briesch